Ultra vires

Ultra vires – Lietuvoje veikusi radijo stotis, transliacijas vykdžiusi penkerius metus nuo 1994 m. liepos 15 d. iki 1999 m. liepos 14 d. Studija buvo įsikūrusi Kaune, Savanorių pr. 192.

 Istorija 

Ultra vires iki 1995 m. pabaigos buvo regioninė radijo stotis, nes naudojosi tik vienu siųstuvu Kaune. 1995 m. rudenį išplėtus transliacijas Klaipėdoje, Alytuje, Utenoje, Vilniuje, Šiauliuose ir Tauragėje, tų pačių metų gruodžio mėn. gautas respublikinės radijo stoties statusas.Tapinas, L. (1997). Žurnalistikos enciklopedija. Pradai, p. 532

1998 m. vasario 14 d. Ultra vires patalpose Kaune įvyko incidentas: buvęs direktorius Evaldas Vaičiūnas, protestuodamas prieš pertvarkas radijo stotyje, paleido penkis šūvius iš pistoleto, sužeidė vieną žmogų.Linksmybės radijuje "Ultra vires" baigėsi pasišaudymu, Šiaulių naujienos, 1998 02 19, p. 5

Savo veiklos pabaigoje Ultra vires atsidūrė ant bankroto ribos. Negalėdama užtikrinti įprastos programos, tačiau nenorėdama prarasti dažnio, kurį laiką eteryje ištisai transliavo tą patį kūrinį – Bryan Adams „Back to you“.Almanachas Žurnalistika 2015 (II). Nacionalinė žurnalistų kūrėjų asociacija, 2015, p. 14 Finansinių sunkumų patiriančią Ultra vires 1999 m. nupirko M-1 savininkas Hubertas Grušnys ir ją performavo į radijo stotį „Lietus“.Jastramskis, D. (2014). Lietuvos žiniasklaidos industrijų gyvavimo ciklo stadijos. Informacijos mokslai, 68, 113–126.

 Vadovybė 

Radijo stočiai vadovavo Evaldas Vaičiūnas (1994–1998), Artūras Orlauskas (1998–1999). Programų direktorius – Aušrys Kriščiūnas.

 Laidos 

 Dovanų karalius (vedėjas Rytis Zemkauskas)
 Indie & Trance (vedėjas Vaidas Jasinskas)
 Širdele mano (vedėja Inga Jankauskaitė)
 Pykčio valanda
 Pokalbiai ne į temą (vedėjas Rolandas Kazlas)
 Radioshow (vedėjai Algis Ramanauskas ir Rimas Šapauskas)
 Vidudienis su LNK (vedėjas Rytis Zemkauskas)
 UltraRap
 Vargo vakarienė (vedėjas Dj Ernis)
 Į naktį su Skėriu, Tik, Žodžiai ir muzika (vedėjas Gabrielius 'Skėrys' Jucevičius)

 Šaltiniai 

Kategorija:Lietuvos radijo stotys